U neobičan, neki bi rekli i megalomanski projekt vrijedan dva milijuna kuna, upustio se svima znani načelnik općine Primošten Stipe Petrina.

Petrina je, naime, naumio na brdu Kremik iznad Primoštena podići 17-metarski kip Gospe koji će biti optočen zlatom, a moći će se vidjeti i s talijanske obale Jadrana! U Lučkom ga, javlja RTL, izrađuju arhitekt Aron Varga i mozaičar Milun Garčević s brojnim suradnicima.

Mozaik od kvarcita pomiješan sa zlatom

Sam Petrina kaže da će to biti najveći mozaični spomenik u svijetu. No, ideja nije njegova. Njegova je samo današnja vizija da oživotvori ideju koja je pala na um jednom Primoštencu još prije 181 godinu koji je usnuo da mora u Italiju po zavjet Gospi loretskoj.

“Taj san se prenio i na Stipu Petrinu koji je sigurno usnuo nekakav san o ovom projektu”, kazao je akademski slikar i mozaičar Milun Garčević za RTL.

Na brdu Kremik, na nadmorskoj visini od 173 metra, već je napravljeno postolje unutar kojeg je i kapelica. Maketa je već napravljena od stiropora i iz nje se rade kalupi za kip koji će biti optočen mozaikom od kvarcita iz Brazila i Vijetnama. Sve to bit će pomiješano sa zlatom.

“I to zlatom koje je posebne debljine 8 mm bijelo žuto. A ogledala će biti srebrna i zlatna”, naglašava Garčević.

VIDJET ĆE GA POLA SRBIJE: Na brdu kod Kraljeva podižu svjetleći križ visok 33 metra

“Svi će katolici poželjeti to vidjeti”

Ogledala će biti potrebna kako bi se kip, kada ga obasja sunce, odašiljao odraz s mozaičnih stakalaca sve do Italije.

Čitav kip težit će skoro 45 tona. Gospina kruna bit će optočena poludragim kamenjem iz Brazila i pričvršćena tako da izgleda kao da lebdi. Projekt se financira novcem iz općinskog proračuna, a Petrina je uvjeren da će se uloženo brzo vratiti zahvaljujući turistima.

“Mislim da će svatko tko dođe u Hrvatsku, a rimokatoličke je vjere, poželjeti da dođe gore i vidi to”, kaže on.

No, vjerski će turisti morati pričekati sljedeću turističku sezonu jer bi kip trebao biti postavljen do 5. svibnja iduće godina, kada je dan Gospe od Loreta, nebeske zaštitnice Primoštena.

‘GOSPA TRAŽI DA MI DATE NOVAC’: Od hodočasnika u Međugorje izvukla 2,2 milijuna eura